Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од ЗИП Институт за политики и добро владение, преку Агим Селами, претседател на Здружението поднесена против Општина Чаир, по предметот Барање за пристап до информации од јавен карактер, на 09.04.2024 година, го донесе следното

**Р Е Ш Е Н И Е**

1. Жалбата изјавена од ЗИП Институт за политики и добро владение, преку Агим Селами, претседател на Здружението поднесена против Општина Чаир, заведена во Агенцијата под бр.08-85 на 01.04.2024 година, по предметот Барање за пристап до информации од јавен карактер, **СЕ УВАЖУВА.**
2. **Предметот се враќа на повторно постапување пред првостепениот орган.**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

ЗИП Институт за политики и добро владение, како што е наведено во Жалбата, на 07.03.2024 година поднел Барање за пристап до информации од јавен карактер до Општина Чаир, со кое побарал да му се достави електронски запис од следните информации:

„1. Број на вработени лиценцирани инспектори во општината, според области, категории и нивоа на работни места на инспекторите (состојба во 2019 година и 2023 година)

2. Број на предвидени работни места за инспекторите согласно систематизацијата на работни места во општината.

3. Доставете ни ја Методологијата за проценки на ризик која ја донесува раководителот на инспекциската служба.

4. Доставете ни ги полугодишните извештаи (јануари -јуни и јули – декември) за работата на инспекциската служба за 2023 година и линкови за нивните објави на вашата веб-странца?

5. Број на издадени опомени и решенија за отстранување на неправилности и недостатоци изречени од вашата инспекциска служба за 2023 година.

6. Број на барања за поведување на кривична и прекршочна постапка кои Вашите инспектори ги имаат поднесено до надлежни органи во 2023 година.

7. Број на отфрлени барања за поведување на кривична/прекршочна постапка во 2023 година кои Вашите инспектори ги имаат поднесено до надлежни органи.

8. Доставете ни ја антикорупциска програма на инспекциската служба, доколку ја имате.

9. Доставете ни ги вашите пишани процедури за спречување на судир на интереси за инспекторите, доколку ги имате.

10. Број на инспекциски надзори спроведени во вашата општина од страна на Државниот управен инспекторат во периодот 2021-2023 година, (информациите доставете ги на ниво на години).

11. Какви неправилности констатирал Државниот Управен инспекторат при надзорот во вашата општина во периодот 2021 -2023 година, (информациите доставете ги на ниво на години).“

Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба заведена во Агенцијата под бр. 08-85 на01.04.2024 година.

Агенцијата со допис бр.08-85 од 01.04.2024 година, преку е-маил ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Наместо да достави Произнесување по жалба, Имателот на информации на 04.04.2024 година до Агенцијата преку електронска пошта достави Допис заведен во Агенцијата под бр.08-85, кој содржи Одговор на Барањето за слободен пристап до информации од јавен карактер.

По добиениот Одговор на барање, Барателот на информации на 04.04.2024 година, до Општина Чаир поднел Допонителнно барање со кое побарал да му се достават следните прашања:

1. За прво прашање Дали бројките се однесуваат за 2019 и за 2023 година?
2. За четврто прашање: Дали имате подготвено полугодишни извештаи за работа на инспекциската служба за 2023 година (во одговорот пишува дека нема градежен инспектор, но исто така пишува дека има комунален инспектор и инспектор за животна средина)? Дали се подговотвуваат извештаи за работата на овие инспектори?
3. Во одговорот пишува дека има одговорено заклучно со прашањата под реден број 7, но претпоставувам дека последните одговори се однесуваат и за останатите прашања
4. Дали ова би значело дека одговор на 8 прашање е: Општина Чаир се води според „Еточки кодекс на инспекторите“ ........ a **одговори на прашањата од 9-11 се нема?**

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ и предметот го врати на повторно постапување пред првостепениот орган,** поради следното:

По разгледувањето на Жалбата и сите списи во врска со предметот, Агенцијата утврди дека Имателот на информации не постапил правилно по Барањето на Барателот, со тоа што наместо да одговори со Одговор на барање на слободен пристап до информации од јавен карактер до Барателот, бил должен да донесе Решение.

Во конкретниот случај, Имателот на информации не ги испочитувал одредбите од Законот за слободен пристап до информации од јавен карактер,со тоа што не постапил согласно член 20 од Законот за слободен пристап до информации до јавен карактер.

При повторното постапување по Барањето за пристап до информации од јавен карактер, Имателот на информации е должен да постапи во согласност со членот 20 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019) кој гласи: “Ако имателот на информации позитивно одговори на барањето или ако барањето делумно или целосно го одбие за тоа ќе донесе **Решение**“, кое ги содржи сите содржајни елементи наведени во член 88 од Законот за општата управна постапка.

Агенцијата му укажува на Имателот на информации, дека согласно член 3 став 1 алинеја 2 од Законот за слободен пристап до информации од јавен карактер, „информација од јавен карактер“ е информација во која било форма што ја создал или со која располага имателот на информацијата согласно со неговите надлежности.

Имателот на информации е должен одново да го разгледа Барањето на Барателот и да постапи согласно одредбите од Законот за слободен пристап до информации од јавен карактер и да му ги достави бараните информации во целост, **на начин и во форма наведени во Барањето.**

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**